| CatalunyaDiari.cat





Confirmats els emparellaments pels quarts de final de la Copa del Rei. El FC Barcelona s'enfrontarà al Sevilla. El Girona FC s'ha emportat el rival més complicat per la següent ronda, en trobar-se amb el Reial Madrid. Per la seva part, l'Espanyol s'haurà de batre amb el Betis. Finalment, Getafe i València és l'últim emparellament de l'eliminatòria.

Així, els tres clubs catalans ja coneixen els equips que els tocarà vèncer si volen superar la ronda i trobar-se a semifinals, l'últim pas per poder somiar en arribar a la gran final per alçar-se amb l'última edició de la Copa del Rei.

El Barça seguirà a la Copa del Rei

El FC Barcelona podrà seguir a la Copa del Rei. Així ho ha decretat la jutgessa única del Comitè de Competició, Carmen Pérez, que ha atès la denúncia presentada pel Llevant UD, qui alertava l'alineació indeguda que el Barça va presentar en el partit d'anada dels vuitens de final, on Juan Brandáriz, 'Chumi', ocupava plaça de titular tot i estar sancionat amb l'equip filial.

D'aquesta manera, el conjunt blaugrana ha estat inclòs en el sorteig, celebrat aquesta mateixa tarda, on s'ha donat a conèixer el seu pròxim rival a la competició, amb qui es trobarà en els quarts de final.

Precedents per casos idèntics

El cas, descobert durant aquest dijous, hores abans que comencés el partit de tornada entre el FC Barcelona i el Llevant UD —on el conjunt català va obtenir la classificació després de remuntar l'eliminatòria i vèncer per un contundent 3-0—, ha provocat moments de tensió i incertesa entre les directives d'ambdós clubs.

El conjunt granota s'agafava a l'article 56 del Codi Disciplinari per considerar que el Barça havia comès un error fatal. De la mateixa manera, un precedent idèntic del 2004, per un partit disputat entre la Cultural Leonesa i la Reial Societat, i que va estar acceptat fora de termini donava confiança la directiva valenciana per continuar amb el procediment.

| CatalunyaDiari.cat

Per la seva part, el FC Barcelona citava la circular 28, publicada el 29 de novembre del 2018, per justificar l'alineació de 'Chumi'. A més, una petició denegada per estar fora de termini en el partit entre Terrassa i Xerès el 2003 i la concessió pel Reial Madrid el 2016, on va alinear el futbolista Tejero en un partit de Copa del Rei, en circumstàncies idèntiques a les del defensa blaugrana, feien confiar els blaugranes dels seus motius per tenir la raó.

El Barça guanya sobre la gespa

Independentment del resultat oferit pel Comitè de Competició, el cert és que el FC Barcelona ha estat el gran guanyador d'aquesta eliminatòria de vuitens de final davant del Llevant UD, sobre el terreny de joc.

L'equip de Paco López es va imposar amb claredat en el partit d'anada a València, on va superar un Barça ple de suplents per un 2-1 definitiu, que bé podria haver estat més ampli, en contra dels interessos dels culers.

No obstant això, Ernesto Valverde va plantejar un partit molt diferent jugant al Camp Nou i disposant pràcticament del seu onze de gala va tombar els rivals amb un contundent 3-0, amb gols de Dembélé (2) i Leo Messi, posant el Barça a quarts de final, a l'espera del que digués el Comitè.